Heino Levald

Heino Levald (23. november 1930 Munalaskme, Nissi vald, Harjumaa – 10. aprill 2014) oli eesti laevaehitusinsener, tehnika- ja majandusteadlane.

 Elulugu 
Ta lõpetas 1950. aastal Tallinna 2. Keskkooli (õppis ka muusikakoolis Villem Kapi juures muusikateooriat ning Uno Naissoo juures akordionit ja jazzharmooniat) ja 1956. aastal Tallinna Polütehnilise Instituudi (TPI) laevaehituse ja -remondi erialal cum laude. Ta sai 1970. aastal Kaliningradi Kalatööstuse Tehnilisest Instituudist tehnikakandidaadi kraadi kalatraalerite majanduslikult optimaalsete tehniliste elementide valiku alal ja 1991. aastal Moskva Riiklikust Ülikoolist majandusteaduste doktorikraadi looduskasutuse ökonoomika alal.

Levald oli aastatel 1950–1952 orkestrant, 1953–1956 Tallinna Spordilaevade Eksperimentaaltehase konstruktor, 1956–1959 TPI laevaehituskateedri õppejõud, 1959–1968 Eesti Kalatööstuse Projekteerimis-, Konstrueerimis- ja Tehnoloogiabüroo laevade peakonstruktor, peainsener ja büroo juhataja, 1968–1969 kalapüügikoondise Ookean töö ja juhtimise teadusliku korraldamise osakonna juhataja, 1969–1972 ja 1975–1978 TPI tööstuse ökonoomika ja organiseerimise kateedri dotsent, 1972–1975 Eesti Teadus- ja Tehnikainformatsiooni Instituudi teadusala asedirektor, 1978–1993 Eesti Majandusjuhtide Instituudi tehnoökonoomika kateedri ja keskkonnaökonoomika alaste uuringute grupi juhataja, 1993–1997 TPI käitismajanduse instituudi juhtimise ökonoomika erakorraline professor, 1998–2007 Eesti Merehariduskeskuse prorektor, kvaliteediteenistuse juhataja ja professor, 1991. aastast konsultatsioonifirma LEVACON omanik ja peakonsultant.

Levald oli 1990. aastal Eesti Kvaliteediühingu asutajaliige, 2004. aastast Merenduse Arendamise Instituudi juhatuse liige, aastatel 1995–2002 Sihtasutuse Eesti Haridusfoorum nõukogu esimees, 1993–2002 Eesti Inseneride Kutseliidu (EIK) esimees ja asutajaliige, 1991–2010 EIK-i ansambli In Swing liige ja Eesti Rooma Klubi liige.

Levald tegeles Estonia huku uurimisega, oli Estonia huku uurimiskomisjoni esimese koosseisu tehnilise uuringu ekspert.

Levaldit on nimetatud vabamüürlaseks.

 Teoseid 

 Levald, Heino. Haridus, kutsed ja tööturg Eestis : Tunnustatud oskuste ja inimvara väärtuste probleemid Eestis ning nende lahendamise võimalused. Ettekanne Eesti Rooma Klubile, 2010
 Levald, Heino. Kvaliteetjuhtimine igaühele. Olemus, rakendamine ja arendamine, 2014
 Levald, Heino. Tehnoökoloogia, 2009
 Levald, Heino. ENSV Kvalifikatsiooni Tõstmise Instituudi kuulajate lõputööde koostamise ja kaitsmise üldjuhend, 1986

 Tsitaate 

 Tunnustus 

 1994 Eesti Sõnumite aastaautor

 Isiklikku 
Tema poeg on arhitekt Andres Levald, onud olid tšellist ja helilooja Martin Levald, poliitik Adolf Levald ja Nõukogude sõjaväelane Paul Levald ning tädid poliitik Alise Stein-Anvelt ja näitleja Anna Laht.

 Viited 

 Artiklid 

 Kandidaadi sõna. Heino Levald Rahva Hääl, 10. märts 1990
 Jüri Kann, Heino Levald. Eesti rakenduskõrghariduse tulevikust Õpetajate Leht, 10. august 2007
 Heino Levald. Lõpetagem süsteemi töötamine tühikäigul Õpetajate Leht, 11. märts 2011
 Heino Levald. Sõnad, sõnad... Tõeliseks mõtlemiseks jääb järjest vähem aega. Sirp, 26. juuli 2013

 Välislingid 

 Enno Tammer. Süüdistus: vale paber uputas Estonia Eesti Päevaleht, 5. mai 2000

Kategooria:Eesti insenerid
Kategooria:Eesti tehnikateadlased
Kategooria:Eesti majandusteadlased
Kategooria:Eesti Rooma Klubi liikmed
Kategooria:Tallinna Reaalkooli vilistlased
Kategooria:Tallinna Tehnikaülikooli vilistlased
Kategooria:Moskva ülikooli vilistlased
Kategooria:Pärnamäe kalmistule maetud
Kategooria:Sündinud 1930
Kategooria:Surnud 2014